മോന്സണിന്റെ കൂട്ടാളി സന്തോഷ് കിളിമാനൂരില് തട്ടിച്ചത് രണ്ടരക്കോടി കിളിമാനൂര്: പുരാവസ്തു വ്യാപാരിയായി നടിച്ച് കോടികളുടെ തട്ടിപ്പ് നടത്തിയ മോന്സണ് മാവുങ്കലിന്റെ കൂട്ടാളി സന്തോഷ് കിളിമാനൂരില് രണ്ടരക്കോടി രൂപയുടെ തട്ടിപ്പ് നടത്തിയതായി പരാതി. നാണയ ശേഖരം അടക്കം പുരാവസ്തുക്കള് കാട്ടിയായിരുന്നു തട്ടിപ്പ്. ഇയാളുടെ നാണയ ശേഖരം മോന്സണ് ഏറ്റെടുത്തിരുന്നു. അന്പതിനായിരം മുതല് നാല്പത് ലക്ഷം രൂപ വരെ സന്തോഷിന് നല്കിയവരുണ്ട്. ചിലര്ക്ക് പലിശയും വാഗ്ദാനം ചെയ്തിരുന്നു. സീരിയല് നിര്മിക്കാനും ശ്രമിച്ചിരുന്നു. പോങ്ങനാട് ഹൈസ്കൂളിന് സമീപം താമസിച്ചിരുന്ന നാണയം സന്തോഷ് പുരാവസ്തുക്കളുടെ പ്രദര്ശനം നടത്തി ആളുകളെ ആകര്ഷിച്ചു. ഇവയെല്ലാം വിദേശത്ത് വിറ്റാല് വന് തുക ലഭിക്കുമെന്നും ബിസിനസ് മെച്ചപ്പെടുത്താമെന്നും പറഞ്ഞാണ് പണം തട്ടിച്ചത്. വീട്ടിലെ പുരാവസ്തു ശേഖരം കാട്ടിയായിരുന്നു വിശ്വസിപ്പിച്ചത്. ആദ്യമൊക്കെ പലിശ നല്കിയെങ്കിലും പിന്നീട് ഇല്ലാതായി. പ്രശ്നമുണ്ടാക്കിയപ്പോള് ചെറിയ തുക നല്കാനുള്ളവരെ കൊച്ചിയില് വിളിച്ചുവരുത്തി പണം കൊടുത്തു. മോന്സണിന്റെ വീട് ചാനലുകളില് കണ്ടപ്പോഴാണ് അവിടെയാണ് വിളിച്ചു വരുത്തിയതെന്ന് നാട്ടുകാര് തിരിച്ചറിഞ്ഞത്. കേസില് സന്തോഷിന്റെ വീടും പുരയിടവും ജപ്തി ചെയ്യാനുള്ള നടപടി പുരോഗമിക്കുന്നു. പത്തുവര്ഷം മുന്പ് മുങ്ങിയ സന്തോഷ് ഇന്നലെ അജ്ഞാത കേന്ദ്രത്തിലിരുന്ന് ചാനല് ചര്ച്ചയില് പങ്കെടുത്തു.